 NA WYCLIFFE NYABERI  ALIYEKUWA kaimu Mkurugenzi wa Fedha katika Nairobi Hospital, Eric Maigo Onchari amezikwa nyumbani kwao katika kijiji cha Amasago karibu na kituo cha kibiashara cha Keumbu, eneobunge la Nyaribari Chache, Kaunti ya Kisii. Maigo alipatikana akiwa ameuawa katika nyumba yake ya Woodley jijini Nairobi mnamo Septemba 15, 2023. Alidungwa kisu kifuani na shingoni mara 25. Maafisa walimtia mbaroni mshukiwa mkuu katika mauaji hayo ambaye ni msichana tineja. Mazishi ya Maigo yamefanyika kwa njia ambayo raia wa kawaida na hata wanahabari hawakupewa nafasi ya kugiga picha kwenye hafla hiyo. Aliyekuwa mbunge wa zamani wa Nyaribari Chache Richard Tong’i, ni mmoja wa viongozi waliohudhuria hafla hiyo. Mbunge huyo mstaafu amezitaka asasi za serikali kufanya kila jitihada kutegua kitendawili cha kifo cha Maigo Mwili wa mwendazake uliwasili Kisii mnamo Alhamisi jioni. Majirani na wanakijiji wa Amasago-Keumbu waliohojiwa awali walisema hawakumfahamu Maigo vyema kwa kuwa alikua na kulelewa sana jijini Nairobi. “Simjui sana. Nilisikia habari za kifo chake kwenye vyombo vya habari,” akasema John Mogaka, mkazi wa Keumbu. Wakati Taifa Leo ilizuru nyumbani kwa kina Maigo mnamo Jumapili iliyopita, shughuli za kunadhifisha nyumba zilikuwa zimeshika kasi. Makochi yalikuwa yakibadilishwa vitambaa huku nyumba zikipakwa rangi kwa maandalizi ya mazishi. Idadi ya waombolezaji haikuwa kubwa asubuhi ya Jumapili hiyo. Upande wa chini kwa kina Maigo, mafundi walikuwa wamejibidiisha  kumjengea nyumba ndogo ya saruji na matofali. Mwendazake alizaliwa Novemba 26, 1986. Haikubainika mara moja kama alikuwa na mke na watoto. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  